stanford-oval/wikipedia huggingface dataset:
Evelina (laulaja)

| Evelina |
| --- | --- |
 Evelina vuonna 2019
Henkilötiedot
Koko nimi:  Eveliina Maria Tammenlaakso
Syntynyt: 27. toukokuuta 1995 (ikä 29) Turku
Ammatti:  laulaja, lauluntekijä
Muusikko
Taiteilijanimi:  Evelina
Laulukielet:  suomi
Aktiivisena:  2012–
Tyylilajit:  pop, R&B
Levy-yhtiöt:  M-Eazy Music / Universal Music (2015–2020) Def Jam Recordings Finland / Universal Music (2020–)
Aiheesta muualla
Kotisivut
  [ Muokkaa Wikidatassa ] [ ohje ]  
Evelina (oik. Eveliina Maria Tammenlaakso; s. 27. toukokuuta 1995 Turku) on suomalainen laulaja ja lauluntekijä. Hän nousi julkisuuteen The Voice of Finland -laulukilpailun ensimmäisellä tuotantokaudella. Evelina on sittemmin julkaissut neljä albumia, ja hänen kappaleitaan on kuunneltu yli 200 miljoonaa kertaa suoratoistopalveluissa. Hän on myös esiintynyt televisiosarjoissa Tähdet, tähdet, Tanssii Tähtien kanssa ja Vain elämää.
Evelina on Suomen toiseksi kuunnelluin naisartisti Spotify-suoratoistopalvelussa vuodesta 2016 lähtien. Hän on myös ensimmäinen suomalainen naisartisti, jonka kappaletta on kuunneltu Spotifyssa yli 10 miljoonaa kertaa, ja hänen debyyttialbuminsa teki suomalaista äänitehistoriaa myymällä ennakkoon platinaa. Vuonna 2018 Evelina palkittiin Vuoden naissolisti -palkinnolla Emma-gaalassa.
Tausta

Eveliina Maria Tammenlaakso syntyi 27. toukokuuta 1995 Turussa. Hänellä on nuorempi sisko.
Tammenlaakso oli yläkoulussa koulukiusattu. Hän on kertonut joutuneensa myös fyysisen väkivallan kohteeksi. Tammenlaakson musiikinopettaja Puropellon yläkoulussa sai hänet kiinnostumaan musiikista. Vuonna 2011 hän osallistui Turun Nuoren Teatterin 1827 – Infernal Musical -musikaaliin. Lukiossa Tammenlaakso harrasti maalaamista ja työskenteli Turun Sanomien Extra-liitteessä nuorten sivuilla toimittajana. Hän on harrastanut myös tanssia ja cheerleadingia.
Ura > 24K (2012–2016)

Vuonna 2012 Tammenlaakso nähtiin The Voice of Finland -laulukilpailun ensimmäiselle tuotantokaudelle. Hän pääsi rap-artisti Elastisen joukkueeseen, mutta putosi kilpailusta ennen semifinaalia. The Voice of Finlandin jälkeen Tammenlaakso latasi YouTubeen cover-versioita muiden kappaleista, joiden kautta hänet huomasi tuottaja Henri ”MGI” Lantz. MGI:n mielestä Tammenlaaksossa oli potentiaalia, ja he ryhtyivät työstämään yhdessä musiikkia. Tammenlaakso otti yhteyttä myös rap-artisti Asteeseen, jonka kappaleella ”Himalaja” hän vieraili vuonna 2014. Vuonna 2015 Tammenlaakso solmi levytyssopimuksen Universal Music Groupin alaisen M-Eazy Music -levy-yhtiön kanssa. Hän otti käyttöön myös taiteilijanimen Evelina.
Evelinan debyyttisingle ”Vuoristorataa / Rakkaudesta lajiin” julkaistiin toukokuussa 2015. Syksyllä hän vieraili JVG:n singlellä ”Takajeejee” ja Robinin kappaleella ”Kultakehykset”. Evelinan toinen single ”Honey” julkaistiin joulukuussa 2015. Kappaleella vierailee Mikael Gabriel, ja se nousi muun muassa Suomen singlelistan kärkeen ja striimasi tuplaplatinaa. ”Honey” oli ensimmäinen suomalaisen naisartistin julkaisema kappale, jota on kuunneltu Spotify-suoratoistopalvelussa yli kymmenen miljoonaa kertaa. Kappaleesta tuli myös 2010-luvun neljänneksi kuunnelluin kotimainen kappale Spotifyssa.
Evelina vieraili Brädin kappaleella ”Kombo” helmikuussa 2016, ja maaliskuussa hän julkaisi platinaa striimanneen ”Sireenit”-singlen. Kappale nousi myös single- ja latauslistan kärkeen. Kesäkuussa Evelina julkaisi singlen ”Sushi”, jolla vierailee JVG. Syyskuussa hän julkaisi singlen ”Ei filtterii”. Kappaleet ovat striimanneet kultaa ja platinaa. Evelinan debyyttialbumi 24K julkaistiin 28. lokakuuta 2016, ja se nousi Suomen virallisen albumilistan toiselle sijalle. Levy teki suomalaista äänitehistoriaa myymällä ennakkoon platinaa. Evelina on ensimmäinen suomalainen artisti, joka on tähän yltänyt. Aamulehti totesi levyarviossaan, että ”Evelina on parhaimmillaan hymyilyttävissä bailubiiseissä. Sen sijaan vakavat ja tunteikkaat kappaleet lipsahtavat helposti kornin puolella, ja siksi kokonainen albumi on vielä tässä vaiheessa Evelinalle hiukan liian iso pala.”
Syksyllä 2016 Evelina nähtiin MTV:n Tähdet, tähdet -viihdeohjelman kolmannelle tuotantokaudelle. Lisäksi hänellä oli äänirooli Trolls-elokuvan suomenkielisessä versiossa. Vuoden Emma-gaalassa Evelina oli ehdolla neljässä eri kategoriassa.
Ura > SOS (2017–2019)

Evelina julkaisi toukokuussa 2017 tuplaplatinaa striimanneen singlen ”Kylmii väreitä”. Kappale nousi myös single-, lataus- ja striimauslistan toiseksi. Syyskuussa hän julkaisi singlen ”Tornado”, joka nousi Suomen soitetuimmaksi radiokappaleeksi. Kappale on striimannut tuplaplatinaa. Joulukuussa Evelina julkaisi singlen ”Katri Helena”. Emma-gaalassa hän oli ehdolla kahdessa kategoriassa ja palkittin Vuoden naissolisti -palkinnolla.
Evelinalta julkaistiin ”Sun vika” -single maaliskuussa 2018. Kappale keräsi sosiaalisessa mediassa paljon kritiikkiä, sillä sen väitettiin olevan plagiaatti Camila Cabellon vuonna 2017 julkaistusta ”Havana”-kappaleesta. Evelina vastasi kritiikkiin toteamalla, että ”Sun vika” on tehty ”perinteitä kunnioittaen” ja ”pitkän kaavan mukaan”. Kappale nousi single-, lataus-, ja striimauslistan kärkeen. Heinäkuussa Evelina julkaisi singlen ”Vielä kerran”. Syksyllä hänet nähtiin Nelosen Vain elämää -musiikkiohjelman yhdeksännelle tuotantokaudelle. Evelina julkaisi kuusi singleä ohjelman pohjalta. Joulukuussa hänet nähtiin myös Hartwall Arenalla järjestetyssä Vain elämää -konsertissa muiden kauden artistien kanssa.
Evelinalta ilmestyi joulukuussa 2018 single ”Nostalgiaa”, joka nousi single- ja striimauslistan toiseksi. Helmikuussa 2019 hän julkaisi singlen ”Miks”. Evelinan toinen albumi SOS julkaistiin 22. helmikuuta 2019, ja se nousi albumilistan toiselle sijalle. Levy ehti myydä tuplaplatinaa jo ennen julkaisuaan. Rumbassa kritiikkiä herättivät albumin tuotanto ja ”epätasaisuus”, mutta arviossa todettiin että ”SOS on kuitenkin levynä huomattava edistysaskel raakilemaisesta ja epätasaisesta 24K-esikoisesta”.
Ura > III (2020)

Tammikuussa 2020 Evelina solmi uuden levytyssopimuksen Def Jam Recordings Finlandin kanssa. Hän julkaisi myös singlen ”Hitaasti”, joka nousi single- ja striimauslistan toiseksi. Seuraava single ”Liian vähän liian myöhään” julkaistiin toukokuussa, ja se nousi listoilla seitsemänneksi. Kaksi kuukautta myöhemmin, heinäkuussa 2020, Evelina julkaisi singlen ”Mä en haluu tietää”.
Evelinan kolmannen studioalbumin viimeinen single, ”DNA”, julkaistiin syyskuussa 2020. Kahta päivää myöhemmin, 25. syyskuuta 2020, julkaistiin Evelinan kolmas studioalbumi III. Kyseessä on Def Jam Recordings Finlandin ensimmäinen albumijulkaisu. Kaksi tähteä albumikokonaisuudelle antaneen Helsingin Sanomien kriitikon mukaan Evelinan kolmas pitkäsoitto ”käsittelee pelkkiä tunteita, mutta ei tunnu yhtään miltään”.
Ura > 3½ ja Pehmee (2021–)

Elokuussa 2021 Evelina julkaisi neljänneltä albumiltaan ensimmäisen singlen ”Me ei kuuluta toisillemme”, jolla vierailee Ani. Vuoden 2022 alkupuoliskolla Evelina julkaisi singlet ”Kyynelii” ja ”Sydän sulaa”, joista jälkimmäinen nousi radiolistan kärkeen. Saman vuoden elokuussa hän julkaisi ensimmäisen EP:nsä nimeltään 3½, jonka jokaisella kappaleella vierailee suomalaisia hiphop-artisteja, kuten TheoFuego ja JVG. EP:n nimi viittaa siihen, että kyseessä on Evelinan kolmannen ja neljännen albumin välinen projekti. Elokuussa 2022 Evelina myös vieraili Tanssii tähtien kanssa -sarjan 15. tuotantokaudella. Vuonna 2023 hän julkaisi vielä kolme singleä, ”Ikinä koskaan”, ”Onnellinen” (mukana Nelli Matula) ja ”sä <3 mä”. Hänen neljäs studioalbuminsa Pehmee julkaistiin 25. elokuuta 2023. Klangin arvostelun mukaan Evelina on albumillaan ”aidoimmillaan, mutta kokonaisuutta rikkoo sekalaisuus”.
Musiikkityyli ja sanoitukset

Evelinan esikuviin kuuluvat Rihanna, Nicki Minaj, Beyoncé, Kanye West ja Tinashe. Hänen musiikkityylinsä on sekoitus poppia, R&B:tä, hip hopia ja trap-musiikkia. Evelinan sanoitukset käsittelevät pääasiassa hänen yksityiselämänsä tapahtumia.
Yksityiselämä

Evelinalla diagnosoitiin vuoden 2022 syksyllä autismi. Evelina paljasti neljännellä albumillaan, että hänen isänsä kuoli, kun hän oli itse yhdeksänvuotias.
Diskografia > Studioalbumit

24K (2016)
SOS (2019)
III (2020)
Pehmee (2023)
Diskografia > EP:t

3½ (2022)
Aiheesta muualla

Wikimedia Commonsissa on kuvia tai muita tiedostoja aiheesta .
Evelinan virallinen sivusto
| Auktoriteettitunnisteet  |
| --- | --- |
Kansainväliset:  ISNI 
Taiteenala:  MusicBrainz 2 
Evelina Ilosaarirockissa heinäkuussa 2017.
Säkeniä

Lehden ensimmäisen numeron kansikuva.
Säkeniä oli Massachusettsin Fitchburgissa vuosina 1907–1921 ilmestynyt amerikansuomalainen sosialistinen aikakauslehti.
Raivaajan kustannusyhtiön julkaisema Säkeniä oli kerran kuukaudessa ilmestynyt kaunokirjallis-teoreettinen aikakauslehti. Yleensä 32–64 sivua käsittänyt lehti sisälsi artikkeleita yhteiskunnallisista aiheista, romaaneja, kertomuksia, runoja, satiiria ja jopa urheilu-uutisia. Lehden ensimmäinen toimittaja oli Eetu Salin. Hänen jälkeensä toimittajina työskentelivät Alex Coleman (Kolehmainen), Santeri Nuorteva, Yrjö Halonen ja Moses Hahl. Lehden avustajiin kuuluivat Eemeli Parras, Kalle Rissanen, A. B. Mäkelä, F. J. Syrjälä ja Yrjö Sirola. Säkeniä-lehden levikki oli 2 000 kappaletta vuonna 1907, 4 000 vuonna 1911, 6 650 vuonna 1914 ja 11 000 vuonna 1921. Vuonna 1921 sen tilalle perustettiin Nykyaika-niminen aikakauslehti.
Aiheesta muualla

Säkeniä digitoituna Kansalliskirjastossa
Säyneisen vaakuna

Säyneisen vaakuna (1964–1970)
Säyneisen vaakuna oli Säyneisen kunnan tunnus. Vaakunan apilaässä koro viittaa kunnan nimen alkukirjaimeen ja maatalouteen.
Vaakunan selitys on ”kilpi apilakoron vastalohkoisesti jakama punaiseen ja hopeaan; kaksi apilanlehteä näkyvissä.” Vaakunan on suunnitellut Kaj Kajander, ja Säyneisen kunnanvaltuusto hyväksyi sen kokouksessaan 16. joulukuuta 1963. Sisäasiainministeriö vahvisti vaakunan käyttöön 3. huhtikuuta 1964.
Vaakuna jäi epäviralliseksi kotiseutuvaakunaksi Säyneisen liityttyä Juankosken kuntaan 1971.
Säynätsalon vaakuna

Säynätsalon vaakuna (1958–1992)
Säynätsalon vaakuna oli Säynätsalon kunnan tunnus. Vaakunan aiheen hammasratasta muistuttava rengas ja kuusenoksa viittaavat puuteollisuuteen, josta koko paikkakunnan kehittyminen sai alkunsa.
Vaakunan selitys on ”punaisessa kentässä ulkoreunaltaan sakaroinen rengas, josta kasvaa sisäpuolelle kuusenoksa; kaikki hopeaa.” Vaakunan on suunnitellut Ahti Hammar, ja Säynätsalon kunnanvaltuusto hyväksyi sen kokouksessaan 7. joulukuuta 1957. Sisäasiainministeriö vahvisti vaakunan käyttöön 19. helmikuuta 1958.
Vaakuna jäi epäviralliseksi kotiseutuvaakunaksi 1993, kun Säynätsalo liittyi osaksi Jyväskylän kaupunkia.
Sähkömalawinahven

| Sähkömalawinahven |
| --- | --- |
 Sähkömalawinahven akvaariossa.
Uhanalaisuusluokitus
 Elinvoimainen  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Luukalat Osteichthyes
Alaluokka::  Viuhkaeväiset Actinopterygii
Lahko::  Kirjoahvenkalat Cichliformes
Heimo::  Kirjoahvenet Cichlidae
Suku::  Placidochromis
Laji::  electra
Kaksiosainen nimi
 Placidochromis electra  (Burgess, 1979) 
Synonyymit
 Haplochromis electra Burgess, 1979  Cyrtocara electra (Burgess, 1979) 
Katso myös
   Sähkömalawinahven Wikispeciesissä   Sähkömalawinahven Commonsissa 
Infobox OKNimi-testi OKIUCN-testi OK: 
Sähkömalawinahven (Placidochromis electra) on kirjoahventen (Cichlidae) heimoon kuuluva kalalaji. Sitä pidetään akvaariokalana.
Koko ja ulkonäkö

Sähkömalawinahven saavuttaa tavallisesti 16 senttimetrin pituuden (koiras) ja 13 senttimetrin pituuden (naaras). Koiraat ovat naaraita kookkaampia ja värikkäämpiä.
Levinneisyys ja elinympäristö

Sähkömalawinahven elää kotoperäisenä Malawijärvessä, missä sitä tavataan ainoastaan itärannikolla. Se elää keskimäärin seitsemän ja korkeintaan noin 15 metrin syvyisessä vedessä. Laji käyttää ravinnokseen leviä ja selkärangattomia. Naaras kutee noin 50 mätimunaa ja hautoo niitä suussaan. Kansainvälinen luonnonsuojeluliitto IUCN luokittelee sähkömalawinahvenen elinvoimaiseksi lajiksi.
Sähkömalawinahven kädellä.
Sälskärin majakka

Sälskärin majakka
| --- | --- |
Sijainti:  Hammarland Suomi
Sijaintipaikka:  Sälskär (d) 
Vesistö:  Ahvenanmeri 
| --- | --- |
Arkkitehti:  Hampus Dalström 
Korkeus:  32 m 
Väri:  Valkoinen 
| --- | --- |
Valmistunut:  1866 
Otettu käyttöön:  15. syyskuuta 1868 
Automatisoitu:  1949 
| --- | --- |
Valon korkeus:  44,5 m  
Valonkanto:  12 km
Valon ominaisuudet:  Fl(2) W 12s 
| --- | --- |
ARLHS:  ALA016 
Admiralty:  C4466 
List of Lights:  29104 
MarineTraffic:  1000005968 
NGA:  116-16800 
| --- | --- |
Koordinaatit:  fi 
muokkaa - muokkaa wikitekstiä - muokkaa Wikidataa
Sälskär on majakka Ahvenanmaan pohjoisosassa Hammarlandin kunnan alueella. Axel Hampus Dalströmin suunnittelema majakka on rakennettu Sälskärin saarelle vuonna 1868. Vuonna 1949 Sälskärin majakka automatisoitiin. Sälskärissä oli kerrallaan 2 majakanvartijaa sekä majakkamestari, joka ei pääasiassa osallistunut majakanvartijan töihin, mutta valvoi sitä. Majakanvartioilla oli oma yhteinen talo ja majakkamestari asui omassa isommassa talossaan. Rakennukset purettiin automatisoinnin jälkeen. Saarella on nykyisinkin tosin 2 rakennusta, joiden väitetään olevan peräisin 1700-luvulta. 
Majakkamestareina toimivat:
Fredrik Wilhelm Grönlund (1868–1892)
Mats Robert Widlund (1893–1897)
Karl Edvard Holmberg (1898–1924)
Algot Hamnström (1925–1949)
Majakkasaarelle järjestetään kesäisin retkiä, joilla kerrotaan Sälskärin majakan historiasta. Lisäksi Sälskärin vieressä on saari, Norra Sälskär, jossa pesii nykyisin ruokkeja. Majakanvartija Conrad Hägerin poika, Bengt Häger, opastaa retkiä ja on julkaissut vuonna 2004 majakan historiasta kertovan kirjan. Saari on nykyisin hieman metsittynyt ja sen keskellä on lampi. Rakennuksista on jäljellä kiviperustukset, sillä vain laudat purettiin. Myöskään saaren entinen satama ei ole enää jäljellä, mutta alempana kallioilla on liuska, johon laiva kiinnittyy. Majakkaa ovat myös tukeneet vaijerit, koska syysmyrsky vaurioitti majakkaa 1897.
Aiheesta muualla

Suomen Majakkaseura (Arkistoitu – Internet Archive)
Merenkulkulaitoksen sivu Sälskärista[vanhentunut linkki]
Suomen majakat
| --- | --- |
Majakat:   Bengtskär  Bogskär  Flötjan  Gustaf Dalén  Gustavsvärn  Harmaja  Helsinki  Isokari  Jussarö  Kaijakari  Kalbådagrund  Kallan  Kallo  Kemi I  Kemi II  Keminkraaseli  Kokkola  Kotka  Kristiina  Kylmäpihlaja  Kökarsören  Lågskär  Längden  Marhällan  Marjaniemi  Merikarvia  Märket  Nahkiainen  Norrskär  Nyhamn  Oulu 1  Oulu 2  Oulu 3  Pietarsaari  Pori  Porvoo  Raahe  Rauma  Ritgrund  Rönnskär  Russarö  Sandbäck  Strömmingsbådan  Stubben  Suomen leijona  Suomenlinna  Sälgrund  Säppi  Sälskär  Söderskär  Tainio  Tankar  Tauvo  Tiiskeri  Ulkokalla  Utgrynnan  Utö  Vaasa  Valassaaret  Yttergrund 
Suomen majakat, joista 1940 ja 1944 tuli Venäjän majakkoja:   Hanhipaasi  Heinäluoto  Lounatrivi  Narvi  Numeroniemi  Pohjoiskorkia  Ristiniemi  Ruuskeri  Seiskari  Seivästö  Someri  Sortanlahti  Tytärsaari  Vaitolahti 
Suomen entiset majakat:   Glosholm  Heiskanen  Leppäniemi  Nyhamn  Pohjoisrivi  Porkkala  Rönnskär  Sirnitsä  Söderskär 
| n k Perustiedot Wikidatassa: Sälskärin majakka (Q10688060)ohje |
| --- | --- |
esiintymä kohteesta: majakka
valtio: Suomi
sijaitsee hallinnollisessa alueyksikössä: Hammarland
koordinaatit: 60°24′42″N 19°35′31″E﻿ / ﻿60.41167°N 19.59194°E﻿ / 60.41167; 19.59194
Meksikon Grand Prix 2021

|  Meksikon Grand Prix 2021  |
| --- | --- |
 18. osakilpailu 22 osakilpailusta kaudella 2021. 

Päivämäärä:  7. marraskuuta 2021
Rata:  Autódromo Hermanos Rodríguez
Sijainti:  México, Meksiko
Ratatyyppi:  Moottorirata
Radan pituus:  4,304 km
Kilpailun pituus:  71 kierrosta, 305,354 km
Sää:   Aurinkoinen
Paalupaikka
Kuljettaja:   Valtteri Bottas   (Mercedes)
Paaluaika:  1.15,875
Palkintokoroke
Voittaja:   Max Verstappen   (Red Bull Racing)
Toinen:   Lewis Hamilton   (Mercedes)
Kolmas:   Sergio Pérez   (Red Bull Racing)
Nopein kierros
Kuljettaja:   Valtteri Bottas   (Mercedes)
Kierrosaika:  1.17,774 (kierroksella 69)
Meksikon Grand Prix 2021 (virallisesti Formula 1 Gran Premio de la Ciudad de México 2021, eli Méxicon Grand Prix 2021) oli Formula 1 -kauden 2021 18. osakilpailu, joka ajettiin 7. marraskuuta Autódromo Hermanos Rodríguezin moottoriradalla Méxicossa Meksikossa.
Kilpailussa Kimi Räikkönen saavutti uransa viimeiset pisteet.
Viikonlopun aikataulu ja sää

| Päivä | Aikataulu> Paik. | Aikataulu>  | Sessio | Sää | Ilma | Rata | Kosteus |
| --- | --- | --- | --- | --- | --- | --- | --- |
| 5. marraskuuta | 11.30–12.30 | 19.30–20.30 | 1. vapaat harjoitukset |  Aurinkoinen | 17–19 °C | 37–42 °C | 37–49 % |
| 5. marraskuuta | 15.00–16.00 | 23.00–00.00 | 2. vapaat harjoitukset |  Aurinkoinen | 21 °C | 39–42 °C | 29–30 % |
| 6. marraskuuta | 11.00–12.00 | 19.00–20.00 | 3. vapaat harjoitukset |  Aurinkoinen | 17–19 °C | 36–40 °C | 36–42 % |
| 6. marraskuuta | 14.00–15.00 | 22.00–23.00 | Aika-ajot |  Aurinkoinen | 21–22 °C | 44–45 °C | 20–22 % |
| 7. marraskuuta | 13.00–15.00 | 21.00–23.00 | Kilpailu |  Aurinkoinen | 20–23 °C | 48 °C | 27–32 % |
Lähteet:
Vapaat harjoitukset

Osakilpailuviikonlopun aikana FIA jatkoi Yhdysvalloissa julkistamaansa käytäntöä kierrosaikojen hylkäämisestä tuplakeltaisten lippujen aikana. Tallien osalta AlphaTaurin Yuki Tsunoda ja Aston Martinin Lance Stroll ottivat ensimmäisinä lähtöruuturangaistukset moottorinosien vaihtamisesta. Ensimmäiset vapaat harjoitukset alkoivat pölyisellä radalla, mikä aiheutti aikaisessa vaiheessa Ferrarin Charles Leclercin ja ed Bullin Sergio Pérezin pyörähtämiset radan viimeisessä mutkassa. McLarenin osalta kuljettajat jäivät kymmenen parhaimman joukon ulkopuolelle ja Lando Norris kieltäytyi harjoitusten aikana antamasta vetoapua tallikaverilleen Daniel Ricciardolle. Ensimmäisten vapaiden harjoitusten nopein oli Mercedeksen Valtteri Bottas ennen tallikaveriaan Lewis Hamiltonia ja Red Bullin Max Verstappenia. Hamiltonin ratarajojen ylittämistä ja paluuta väärällä tavalla radalle kuitenkin tutkittiin harjoitusten jälkeen, mutta hän sai tuomaristolta vain varoituksen. Myös Alfa Romeo Racingin Kimi Räikkönen sai varoituksen samanlaisesta tilanteesta.
Toisissa vapaissa harjoituksissa Hamiltonilla oli paljon vaikeuksia, kun hän joutui ajamaan ruuhkassa, menetti yhden kierrosajoistaan ratarajojen ylittämisen vuoksi ja tuhosi lukkojarrutuksella parhaimman pidon renkaistansa. Hamiltonin mukaan Red Bull oli haastava vastustaja, koska Mercedeksen autoissa ei ollut riittävästi pitoa radan olosuhteita varten. Leclercillä oli harjoitusten aikana moottoriongelmia, joita hän kuvaili kuitenkin lieviksi vioiksi. Alpinen Esteban Oconilla oli vaikeuksia auton tasapainotuksen kanssa, ja se vaikutti merkittävästi hänen ajamiseensa. Ricciardolla ja Williamsin George Russellilla oli teknisiä murheita vaihdelaatikon kanssa, minkä vuoksi heidän ajonsa jäivät lyhytkestoisiksi. Russell sai vaihdelaatikon vaihtamisesta lähtöruuturangaistuksen kilpailuun. Verstappen oli toisten vapaiden harjoitusten nopein, Bottas toinen ja Hamilton kolmas.
Ennen kolmansia vapaita harjoituksia Norris ja Ocon saivat lähtöruuturangaistukset kilpailuun, koska heidän autoihinsa asennettiin uusia moottorinosia. Kolmansien vapaiden harjoitusten alussa kuljettajat odottivat varikolla pidemmän aikaa vuoroaan, koska radalla oli jäänteitä öljystä, vaikka rataa oli puhdistettu. Leclerc pyörähti kolmannessa mutkassa eikä pystynyt ajamaan yhdeksättä sijaa paremmin. Pérez oli kolmansien vapaiden harjoitusten nopein ennen Verstappenia ja Hamiltonia. Harjoitusten jälkeen Red Bull havaitsi Verstappenin ja Pérezin takasiivissä murtumakohtia ja paikkasi ne korjausteipillä.
Aika-ajot

Aika-ajojen ensimmäisessä osiossa Stroll aiheutti punaiset liput radalle, kun hän ajoi ulos viimeisessä mutkassa menetettyään autonsa takaosan hallinnan ja joutui jättämään osion kesken. Osion jatkuessa kuljettajilla oli kiire kellottaa nopeimmat kierrosaikansa, joista Alpinen Fernando Alonson vauhti ei riittänyt jatkoon. Haasin osalta tilanne oli vaikea ruuhkan takia, ja kuljettajat Nikita Mazepin ja Mick Schumacher karsiutuivat jatkosta. Williamsin toiminta varikkosuoralla puolestaan aiheutti puheenaihetta, kun punaisten lippujen aikana Haasin kuljettajat valmistautuivat radalle menemiseen, mutta Russell ja Nicholas Latifi ajoivat lähelle heidän autojaan sekä kiilasivat jonossa, mutta tuomaristo ei antanut heille rangaistuksia tapahtuneesta. Ferrarin Carlos Sainz koki omituisia moottoriongelmia ensimmäisessä osiossa, mutta talli sai korjattua ne ja hän pääsi jatkoon.
Toisessa osiossa tallikaverukset, varsinkin lähtöruuturangaistuksia kilpailuun saaneet, antoivat vetoapua toisilleen. Mercedes antoi näytteitä vauhdistaan Red Bullia vastaan, mutta Alfa Romeo Racingin Antonio Giovinazzi menetti mahdollisuutensa jatkopaikkaan kolaroimalla 12:nnessa mutkassa, vaikka pystyikin jatkamaan ajamistaan.
Kolmannessa osiossa vetoavun antaminen jatkui. Verstappen yritti ajaa paalupaikalle Pérezin avulla, mutta Tsunoda tuli heidän eteensä hidasteeksi, jolloin Tsunoda ja Pérez ajoivat pitkäksi ja Verstappen menetti mahdollisuutensa parantaa kierrosaikaansa. Bottas ajoi paalupaikalle, Hamilton oli toinen ja Verstappen kolmas.
Kilpailu

Verstappen nousi kilpailun johtoon lähdössä, mutta hän joutui taistelemaan pitääkseen Bottaksen ja Hamiltonin takanaan ensimmäisen mutkan jarrutustilanteessa. Bottas päästi Hamiltonin eteensä, mutta Hamilton koki Bottaksen antaneen Verstappenille ohitusmahdollisuuden liian helposti lähdön aikana. Myös Ricciardon lähtö onnistui, mutta hän teki lukkojarrutuksen ja kolaroi Bottaksen kanssa ensimmäisessä mutkassa, jolloin Bottas pyörähti pudoten pistesijoitusten ulkopuolelle ja Ricciardo puolestaan joutui tulemaan varikolle vaihdattamaan etusiipensä. Tsunoda ja Schumacher keskeyttivät kolaroituaan Oconin kanssa, mikä aiheutti turva-auton tulemisen radalle. Giovinazzi, Russell ja Mazepin nousivat lähelle pistesijoituksia ennen uusintalähtöä, mutta he jäivät lopulta pisteittä kilpailussa. Giovinazzin kilpailu meni pieleen väärin ajoitetun varikkopysähdyksen jälkeen ja Russell puolestaan kärsi nestehukasta rikkinäisen vesipullon vuoksi.
Uusintalähdön jälkeen Verstappen kasvatti aikaeroaan Hamiltoniin, mikä pakotti Hamiltonin keskittymään taisteluun takanaan ajavaa Péreziä vastaan. Hamilton ja Pérez vaihtoivat pari kertaa kisan aikana sijoituksiaan varikkopysähdystensä perusteella. Verstappen voitti kilpailun, Hamilton oli toinen ja Pérez kolmas. AlphaTaurin Pierre Gaslyn kilpailu sujui lähdöstä alkaen ja hän oli kilpailussa neljäs. Tilannetta helpotti myös Ferrarin sisäinen kommunikointivirhe, kun Sainz jumiutui Leclercin taaksen useamman kierroksen ajaksi ennen tallimääräyksen toteutumista. Vettel hyötyi kilpailun alkukolaritilanteesta ja oli seitsemäs. Alonso oli yhdeksäs ja koki kahden MM-pisteen olevan lohtu tallilleen vaikean kilpailuviikonlopun jälkeen.